Papersnake/gushiwen huggingface dataset:
宿万松兼示庆首座
李彭（宋代）

步屧欣逢释梵宫，馀霞尚带日归红。峰前晚霭晚来积，岫外秋天秋满空。

独鸟深藏攲牖树，幽花香逐下山风。青灯耿耿照无睡，赖有能诗老赞公。
正月辛酉大雪三首
仇远（元代）

酒楼柳絮白纷如，带雨随风密又疏。
万景天全群动息，玉堂人老卧茅庐。
为高漫士题支离傲世图
王恭（明代）

南苑芳菲雨露新，空山寂寞独离尘。也知樗散非时用，却倚云林冷笑春。
曲台
陈谦（宋代）

宗伯旧为丞，曲台今作长。
钦闻孔圣言，德理政刑上。
诗
陈琳（魏晋）

沉沦众庶间。与世无有殊。
纡郁怀伤结。舒展有何由。
水龙吟·载学士院有之
辛弃疾（宋代）

倚栏看碧成朱，等闲褪了香袍粉。上林高选，匆匆又换，紫云衣润。几许春风，朝薰暮染，为花忙损。笑旧家桃李，东涂西抹，有多少、凄凉恨。
拟倩流莺说与，记荣华、易消难整。人间得意，千红百紫，转头春尽。白发怜君，儒冠曾误，平生官冷。算风流未减，年年醉里，把花枝问。
寄送潘文叔恭叔二首
赵蕃（宋代）

夏潦方为问，秋风又枉书。
寒温叙安否，学问叩何如。
斑鬓惊催老，青衿悔负初。
朝闻夕可死，何敢废居诸。
凉雨 其二
韩淲（宋代）

陂池浮月影，桥闸泻风声。远雨收还施，行云翳忽明。

襟期看我醉，谭笑待君倾。凉夜玉溪曲，行歌咏太平。
题照上人迎翠轩
杨万里（宋代）

寺外秋山触眼明，寺根秋水洗心清。
晴岚暖翠来未了，不用高人倒屣迎。
幽居即事九首 其五
陆游（宋代）

日铸岁几何，苞苴遍权门。野人求其类，金墺实弟昆。

超然高世韵，何独驱睡昏。安得如吾宗，坐致顾渚园。
宿学呈同官
王十朋（宋代）

不听梧桐雨，回头已六年。齑盐谙旧味，灯火结前缘。

进学思韩愈，同襟有郑虔。诸生不待劝，忠孝素惓惓。
次韵曾德明司理留题西山兼简苏宰 其二
李弥逊（宋代）

手种南阶竹，关情一纪中。倦游憎眼白，便静脱尘红。

放浪渊明酒，浮游禦寇风。吴霜鬓如许，何处觅还童。
除夕次用修韵
张含（明代）

新岁重赓往岁诗，壮心寥落忆南邮。
东风消息谁先得，客子光阴我自知。
芳草已回迎步处，梅花又满断肠枝。
明朝莫负城西约，踏遍郊原问酒旗。
舟中与胡元润谈泰淮盛时事次元润韵
周亮工（清代）

红儿家近古青溪，作意相寻路已迷。渡口桃花新燕语，门前杨柳旧乌啼。

画船人过帘波动，翠幔歌轻扇影低。明月欲随流水去，箫声只在板桥西。
太平道中遇流民
王炎（宋代）

丁男负荷力已疲，弱妻稚子颜色悲。
亲戚坟墓谁忍弃，嗟尔岂色为流移。
春蚕成茧谷成穗，输入豪家无孑遗。
丰年凛凛不自保，凶年菜色将何如。
但忧衔恨委沟壑，岂暇怀土安室庐。
故乡既已不可居，他乡为客将谁依。
黄鸡啄黍白酒熟，去家未久吾怀归。
农桑不事得温饱，见尔令人颜忸怩。
观孔义甫与谢致仕诗有感
郑侠（宋代）

人生足清闲，天下第一福。
惜哉声与利，举世方逐逐。
君子耀轩裳。小人腴口腹。
霜雪满颐颔。驰竞心更速。
谁如东山后，清风千载续。
仁孝实天成，聪明乃几烛。
弱冠揖高科，声华光煜煜。
骐骥驾夷途，千里在举足。
岁未再周天，官先上应宿。
皇华屡更指，间请分符竹。
端介奉高明，慈仁抚茕独。
施设妙通神，欢讴道相属。
一旦遽上章，幡然谢羁束。
古人涖官政，五十日艾服。
公年未五十，恳请竟从欲。
缅彼伋与轲，进退贵佳躅。
三揖就恩荣，一辞托岩谷。
由公仕以观，其庶无愧恧。
东皋我田园，负郭予室屋。
儿侄几百人，图史逾千轴。
亲旧既周旋，闺门更雍穆。
宾来酒一樽，兴来棋一局。
吟啸动烟云，诗书到僮仆。
宁知地有仙，但见人如玉。
乃觉世间人，为生何局促。
譬如方污垢，对之独熏沐。
孔公当代贤，宜其钦爱酷。
慷慨出长篇，情殷语重复。
日日动归思，浩浩见林麓。
何意蒙鄙人，幸兹一观瞩。
当筵顿忘味，如听箫韶曲。
平生粗意气，自初得旧读。
每见古圣贤，心常自程督。
知身是罪根，每每自锄斸。
如彼善稼穑，去草茂嘉谷。
深嘉远世纲，有若囚脱梏。
惟兹素艰贫，事与心反覆。
历官二纪周，一纪投南隩。
归时毕去时，圣主恩沐沐。
方欣到家乡，足觉愁虑簇。
高堂皓垂白，甘旨不饶沃。
四弟两背亡，未言他骨肉。
继又丧一弟，三房等穷蹙。
不数姆与婢，孤孀十有六。
薄业支半年，十饭犹五叔。
萧然夏秋际，甚者日食粥。
人惟有父子，恩亲家室睦。
惟其有君臣，礼义朝廷肃。
二者苟有违，三灵共诛戮。
况兹生圣辰，熙隆过尧喾。
艰虞免兵革，少小游庠塾。
青春被恩擢，名姓粗扬暴。
孰非累圣德，师诲而君牧。
中间更狂妄，吴听常轻凟。
云云不少已，竟致御史鞫。
所负鼎护轻，敢意尚收录。
日月忽中天，湛恩俄濯浴。
父子实再逢，君臣亦孰复。
新恩胡为报，旧过云何赎。
父母教子勤，羽括而砺镞。
朝夕望乃成，荣显被亲属。
慈乌於反哺，知以报生鞠。
学术不寸施，犹之玉韫匵。
千载进明良，不能少负辐。
是生天地间，曾不如草木。
以此望明公，云中一鸿鹄。
禅人写真求赞
释正觉（宋代）

且道是何面觜，刚地无风浪起。
默默閒自照心，了了倚谁传髓。
白鸥暮落烟沙秋，寒卧芦华明月里。
范参军挽词
张耒（宋代）

力学志不就，多才宦可嗟。
生平叔知己，身后妇成家。
温洛新阡茂，东吴庆系赊。
功名付儿子，文史旧生涯。
李行中秀才醉眠亭三首
苏轼（宋代）

已向闲中作地仙，更于酒里得天全。
従教世路风波恶，贺监偏工水底眠。
君且归休我欲眠，人言此语出天然。
醉中对客眠何害，须信陶潜未若贤。
孝先风味也堪怜，肯为周公昼日眠。
枕麹先生犹笑汝，枉将空腹贮遗编。
旅次感怀
董嗣杲（宋代）

乱眼悲人事，追程老客颜。
鼍鸣风鼓浪，雁断日衔出。
此际尘劳混，吾生赋予悭。
吟联朝晚积，负得贺囊还。
病起掇黄花数本焚香清坐二首
钱时（宋代）

秋风鵰鹗刷天涯，有底男儿只恋家。
病后暂收文字眼，焚香清坐看黄花。
大衍易吟四十首
方回（元代）

姤阴进不已，吾遁其奚言。
阳壮过于泰，口虞羝触藩。
山居 其四
龚大明（宋代）

山居好，山居好，斸月锄云种瑶草。泠泠碧涧响寒泉，蔌蔌落花风自扫。
奉赠韦左丞二十二韵
杜甫（唐代）

纨绔不饿死，儒冠多误身。
丈人试静听，贱子请具陈。
甫昔少年日，早充观国宾。
读书破万卷，下笔如有神。
赋料扬雄敌，诗看子建亲。
李邕求识面，王翰愿卜邻。
自谓颇挺出，立登要路津。
致君尧舜上，再使风俗淳。
此意竟萧条，行歌非隐沦。
骑驴三十载，旅食京华春。
朝扣富儿门，暮随肥马尘。
残杯与冷炙，到处潜悲辛。
主上顷见徵，歘然欲求伸。
青冥却垂翅，蹭蹬无纵鳞。
甚愧丈人厚，甚知丈人真。
每于百僚上，猥诵佳句新。
窃效贡公喜，难甘原宪贫。
焉能心怏怏，秪是走踆踆。
今欲东入海，即将西去秦。
尚怜终南山，回首清渭滨。
常拟报一饭，况怀辞大臣。
白鸥没浩荡，万里谁能驯。
仪真宫玉清昭应宫成铸圣像于此
赵鼎（宋代）

楼观俯长江，竹树蔽修岭。入门却立惊，清旷非人境。

福地包形胜，真仪入范镕。护持国祚永，报贶年谷丰。

蓬莱杳莫寻，弱水三万里。我欲试丹诀，诛茅或在此。

神仙可学否，要且扶颓龄。生当兵火日，飘泊安得宁。

爱之不可留，弛担休信宿。白鹤唳石坛，香烟绕云屋。

夜久万籁息，松风度玉琴。潇然不能寝，相伴一哀吟。
春日言怀
朱熹（宋代）

春至草木变，郊园犹掩扉。兹晨与心会，览物遍芳菲。

桃萼破浅红，时禽悦朝晖。泉谷暖方融，原田水初肥。

东作兴庶氓，岁功始在兹。端居适自慰，世事复有期。

终然心所向，农亩当还归。
宫词 其四十五
赵佶（宋代）

韶光婉媚属清明，敞宴斯辰到穆清。近密被宣争蹴鞠，两朋庭际角输赢。
赤松三咏·二仙庙
姜特立（宋代）

自从兄弟得神仙，一去空山竟杳然。
唯有华阴舒道士，好诗长与此山传。
答王山仲作墨梅来访韵
熊瑞（宋代）

客从罗浮来，遗我一枝琼。
仙风溢毫楮，夭矫冰雪清。
感怀畴昔夜，醉饮月中央。
青衣歌未竟，斗转参已横。
俯仰今成古，散聚若为情。
几回疏影裹，呼鹤引长鸣。
无人能悟此，空逐晓云行。
因子重欷嘘，聊以写吾生。
送笋与胡仲威
赵蕃（宋代）

掘我窗前笋，与君充煮煨。槎牙勿多弃，聊用敌崔嵬。
清洛喜项公大师相访
许仲宣（宋代）

方袍紫染出彤庭，久在林泉养性灵。
无事挠心长见醉，有名传性不曾醒。
多年别我头先白，此日逢师眼倍青。
记得上都相会否，夜飞杯篆老君经。
酒歌
华岳（宋代）

尝闻子美清江曲，日典春衣耽美禄。
又闻太白游长安，市上熏熏醉眠熟。
风流国裹太平时，处处红楼漾酒旗。
王孙公子恣行乐，繁弦脆管相追随。
谁知寥落天涯客，笠顶清风杖挑月。
芒鞋踏遍山水雄，夺身欲入黄金阙。
方嗟萧索向西园，刮面寒风雨涨天。
回头忽喜黑衣至，急破红泥倾数船。
虽无皓齿歌金缕，也扫新诗狂欲舞。
儿童拍手笑攔街，应怪吴侬喜如许。
长江波浪卷银山，去去仍悲道路难。
只凭一醉进未得，更借高风吹片帆。
河渚初睡
静诺（清代）

石枕藤床万虑忘，跏趺不逐世间忙。风生蒲扇人情冷，竹映纱间月影凉。

随地可消清夜永，无心尝戴野荷香。门迎流水尘声远，槛外松涛入耳长。
灯市篇
邓云霄（明代）

众星环斗极，万国拱京华。文物流殊俗，车书正一家。

马放白登闲汉戌，笳沉青海靖胡沙。胡沙汉戍临荒服，尧封禹甸绵周箓。

雄关虎踞一百二，圣主龙飞三十六。送腊玄霜散北郊，迎春青帝回东陆。

明堂元旦朝诸侯，仙乐遥传万井讴。瑞日轻笼囗鹊观，卿云低抱凤凰楼。

六衢九陌饶佳气，击坏升平多燕喜。宫中锦绣结熬山，陌上烟花满灯市。

灯市游人杂还来，交廛列肆两边开。阵阵香尘萦晓雾，填填画毂度新雷。

香尘画毂华灯下，竞巧矜能高索价。白凤斜飞螭口衔，黑龙倒舞麟须挂。

鸡踏红莲玉作台，鲸翻绛蜡金为架。绮靡应同董偃奢，神奇肯在丁谖亚。

更有胡商碧眼悬，携来异宝气冲天。黄金满斗真成土，彩帛如山不论钱。

披图若献河宗瑞，陆地忽涌波斯船。制就九枝逾万万，装成四照讵千千。

谁家千万争豪侈，中贵侯门兼戚里。横跨市上起歌楼，直倚云边奏声伎。

火树光摇洛洞羊，春樽色泛嶓山兕。楼头弦管逐年新，楼底喧喧引看人。

歌声窃窕闻黄道，灯影荧煌彻紫宸。紫宸黄道连双阙，银蟾皎洁银河没。

已讶仙人五色烟，旋看帝子重轮月。月华星彩迥层层，马埒球场兴倍增。

望去九门开铁缫，行来十道界金绳。妖姬解造千番曲，上客能酬几匹绫。

公子王孙徒妩媚，鸣钟列鼎浪骄矜。良宵未觉欢娱毕，鼓声隆隆催晓日。

转眼风光又一时，人生宁有百年期。冯唐白■遥相待，扬子玄经谁见知。

羞随轻薄空驰逐，繁华富贵风前烛。潦倒堪为毕卓眠，升沉懒问君平卜。

燕市难逢击筑人，素衣愁染帝京尘。
拜尹和靖先生墓
高翥（宋代）

和靖祠堂在半村，敬瞻遗像忆师门。
洛中虽去名犹重，吴下曾来道益尊。
言立岂徒规后学，书存端可识真源，
瓣香再拜公应鉴，自愧传衣忝嫡孙。
张德渊饮予金樱煎酒作诗乞之
张仲细（元代）

南州产奇卉，丛生翳山泽。密叶细如钱，修条乱如棘。

迟迟青春细，粲粲素华发。微芬媲崇兰，幽芳媚晴雪。

繁霜陨高秋，累累缀朱实。道人有佳致，戒童秉筐笈。

采撷溪之湄，制炼良有法。渠渠杵百过，冽冽玄霜滑。

上引瑶池浆，下爇琪树叶。清芬何轮囷，百沸婴执热。

有如连金泥，芳鲜敚饧密。置之尊俎旁，情亲为予出。

一酌坚玄发，再饮生羽翼。久之泽肌肤，矧乃秘精血。

远惭铜掌仙，清露粲玉屑。愿分刀圭馀，终朝蜕凡骨。
胡居士卧病遗米因赠人
王维（唐代）

了观四大因。
根性何所有。
妄计苟不生。
是身孰休咎。
色声何谓苟。
阴界复谁守。
徒言莲花目。
岂恶杨枝肘。
既饱香积饭。
不醉声闻酒。
有无断常见。
生灭幻梦受。
即病即实相。
趋空定狂走。
无有一法真。
无有一法垢。
居士素通达。
随宜善抖擞。
床上无毡卧。
镉中有粥否。
斋时不乞食。
定应空漱口。
聊持数斗米。
且救浮生取。
远将归
胡俨（明代）

去年与郎别，杨花飞白雪。
今年侯郎归，杨柳绿依依。
闻郎买船下湘渚，日日门前望行旅。
行人过尽乳鸦啼，徘徊日暮空延伫。
揽衣回洞房，对镜下新妆。
那知清漏短，但爱明月光。
月光照席凉于水，帐里灯花撒红蕊。
好事从来不浪传，明日升堂报姑喜。
寄汉阳故人
张籍（唐代）

知君汉阳住，烟树远重重。归使雨中发，寄书灯下封。

同时买江坞，今日别云松。欲问新移处，青萝最北峰。
送刘道醇归乌石 其二
朱松（宋代）

胸中一壑故超然，耿耿羞争倚市妍。万事一尊陶令酒，群儿满世祖生鞭。

欲投乌石农桑社，尚有灵山香火缘。持节重来慰父老，蹊头相送各携钱。
得家书
张镃（宋代）

玉塞金河阻去程，醉中尝梦赋西征。
天时不与人心合，独守寒窗数雁声。
新安江上次程南仲韵
杨公远（宋代）

石阑斜护崎岖迳，村酒频浇磊魄胸。
好是黄山供望眼，白云分出两三峰。
怀黄光晖
邹浩（宋代）

远托同门寄好音，夫君不改岁寒心。因思明月共千里，亦似家书抵万金。

美玉会开和氏璞，高山犹袐伯牙琴。真人训诰知无爽，快我它时朋盍簪。
和孔司封题蓬莱阁
赵諴（宋代）

龙卧山形滴翠微，翚飞阁势抅空危。
六鳌不是湖中蛰，一岛疑从海上移。
屏障笺毫吟咏处，神仙罗绮燕游时。
自惭为吏非香案，又蹑云梯从使麾。
送客还北阙道中作
释契嵩（宋代）

北郭送阳子，日斜归旧居。路泥侵晓润，晦月逼春馀。

桑柘雨中绿，人烟关外疏。依然见风俗，归兴混樵渔。
重阳后五日同裕轩辛楣游城南万泉寺 其二
翁方刚（清代）

十年食藕处，有寺已无亭。草径幽能熟，兰襟淡更馨。

雨兼萑苇响，泉带辘轳听。意在寒林背，西山分外青。
游郭希吕石洞二十咏·飞雪
刘过（宋代）

山前大飞雪，路有何处入。
蒙茸亦花飞，冷溅征衣湿。
钟阳道中和酬辅元
吕陶（宋代）

忽捧琼瑰俗眼惊，荷君深照旧交情。归心自喜双亲寿，拙计难酬厚禄荣。

十舍路岐平野阔，几重村落霁烟生。羁游每忆家山乐，况是花时到锦城。
和张梅深四首 其二
毛珝（宋代）

不用悲歌抚铗长，古无人可免身忙。存心未必耕无地，涉世难忘选有场。

新别水云书尚湿，旧题松桂笔犹香。只缘误触神舟走，惆怅京尘涴薜裳。
逍遥咏
宋太宗（宋代）

燕雀不生凤，阴阳一气全。
无穷深可及，境角理推迁。
奚益其形化，平章语默玄。
终身何所役，道本岂私焉。
与羲初慧福寺看牡丹
蒋超伯（清代）

慧福牡丹开正浓，新妆笑靥媚春风。楸花亦好无人爱，两树亭亭夕照中。
送杨尚絅杨名甫毛贞甫陆全卿四进士归省 其四 全卿
王鏊（明代）

文章一见一回妍，玉树分明在眼前。记得陆机年二十，亲看贾谊策三千。

杏花燕月人俱远，枫叶吴霜思独悬。南去河流乾欲断，关津先放彩衣船。
七爱诗赠程乡令赵君·汉中牟令鲁恭
蒲寿宬（宋代）

吾爱鲁仲康，治效多致祥。
害稼螟犬牙，中牟了无伤。
掾惊雉驯扰，儿念雏方将。
河南有府尹，其美乃播扬。
送刘德修殿院直阁将漕潼川二首
杨万里（宋代）

乌府何缘著佞臣，紫皇亲擢得斯人。
金册半粒回元气，玉宇祟朝作好春。
不惜孤身轻一叶，坐令九鼎重千钧。
万生回首求梁栋，未要沱江理钓缗。
廖子鸣吾秋日见怀次韵二首 其二
黄佐（明代）

知尔龙山饮，凭高凤野开。日从燕树转，云自汉宫来。

目尽天南雁，心飞江上台。杜陵空抱病，庾信独生哀。
中秋后二夜与姜蓉塘诸友登楼
陆深（明代）

月到中秋分外清，共登江阁俯空明。参差渔火遥通海，缥缈鸾笙欲近城。

满目星辰分上下，百年尘世半阴晴。一樽且尽今宵醉，乡国宾朋倍有情。
感遇 其一
张家玉（明代）

颠倒苍苍亦可怜，江山何地是安然。宵行秣马传餐食，夜宿连安抱鼓眠。

雪骨寒梅真我瘦，冰心皓月为谁圆。从今一斗孤忠血，总化春山哭杜鹃。
山行后观及通鉴五代之际成败得丧废兴之迹因
卫泾（宋代）

溪山适兴且闲行，绿藓苍苔任点裳。
看镜已侵双鬓碧，忧时每觉寸心伤。
驰名扰扰终安用，浩饮陶陶计亦长。
千古英雄谁可问，累累邱陇水茫茫。
送杨子充知资阳县
梅尧臣（宋代）

家近古临邛，闻多木兰树。
其人袭芳馨，乃有相如赋。
成名三十年，始见列鸳鹭。
出为资阳长，秋鬓已点素。
天子爱黔黎，归与蜀民谕。
当时同洛阳，过半作丘墓。
屈指今所存，无如君最故。
唯酒可饯行，不饮车空驻。
颂古五十三首
释文礼（宋代）

看破牛皮彻底穿，到头无义亦无文。
问伊遮得何人眼，梵语唐言总不分。
闻洪稚存入关却寄 其二
杨芳灿（清代）

鸡竿诏向九天颁，郑重君恩特赐环。传到好音先破涕，悬知小别未摧颜。

朝搜断碣穷沙碛，夜听清笳度雪山。万里只如庭户近，轺车聊当采风还。
怪梦十首
方回（元代）

昔日颛朝柄，何人误庙谋。
渐惊吾辈尽，谁识向来愁。
忠鲠芳香在，奸邪臭秽留。
一时穷富贵，蜃气结成楼。
题刘副使父寄绵诗后
杨荣（明代）

官路思亲日似年，未寒先寄洛中绵。衾温不用炉煨酒，衣煖偏疑座有毡。

春透茧窝宜早起，香生燕寝足安眠。诗成犹自怜轻费，翻笑何曾食万钱。
题韩惺庵中丞久视楼
毕自严（明代）

老氏育先天，发皤颜若童。驾言西极游，紫气满关中。

绪出五千言，著名河上公。犹龙仙驭远，谁复叩玄风。

畔援汨天真，优游伏鸩戎。妍媸浑莫辨，五色令人懵。

所以羡长年，而无久视翁。中丞蚤闻道，泥滓起冥鸿。

中外勋名满，飘然晦厥躬。辞荣赋考槃，问道慕崆峒。

避俗营真境，楼居焕以崇。社中同志侣，杖履镇相从。

卉态看皆幻，心柔气亦融。灵光葆太和，返照见真空。

澹漠神愈王，希夷体自充。机缘日以啬，性命日以丰。

朝彻澄如水，谷神寿比嵩。我来登此楼，俨入清虚宫。

快聆长生秘，欣承鍊性功。俯瞰名利客，撩乱扑春虫。

松柏与龟鹤，会极数有终。独兹久视诀，历劫将安穷。
从幸香山寺应制
沈佺期（唐代）

南山奕奕通丹禁，北阙峨峨连翠云。岭上楼台千地起，

城中钟鼓四天闻。旃檀晓阁金舆度，鹦鹉晴林采眊分。

愿以醍醐参圣酒，还将祇苑当秋汾。
夜雨中作
熊鼎（明代）

野处迥无邻，谁怜放逐臣。
关河万里梦，天地百年身。
衣湿胡尘雨，毡寒塞草春。
何时老乡国，白发照麒麟。
又和后九首
刘克庄（宋代）

竹简定隶古字，黑屏刻月蚀诗。
嗜学心无止法，读书眼有还时。
龙翔寺阁夜怀渭南张少府
喻凫（唐代）

春城带病别，秋塞见除书。况是神仙吏，仍非尘土居。

河风吹鸟迥，岳雨滴桐疏。坐阁驰思夕，沙东凉月虚。
上塘值清明八首 其二
曹勋（宋代）

客路逢寒食，清明未到家。起居须药饵，饮食任鱼虾。

水净垂垂柳，风迟艳艳花。兴来随处乐，不复问年华。
春宵怨
周密（宋代）

华缸摇燄飘金虫，愁铅堕睫鲛绡红。琼窗尘锁十三雁，春庭月暗梨花空。

城乌鸦鸦怨孤宿，谁倚东风叫横玉。宝屏掩梦蜀云轻，野蒿开尽菖蒲绿。
题一碧轩次范德章韵
周文孚（明代）

轩下水天同一色，眼中物色向谁论。落霞散尽秋无际，老鹤飞来雪有痕。

空洞玉壶盛沆瀣，苍凉碧月照黄昏。他时若待吟风去，云梦微茫气欲吞。
三游洞
张盛藻（清代）

探奇好怪入山行，百尺悬岩万古撑。凿断云根成石路，飞来雨点杂泉声。

阴崖昼静龙犹蛩，仙洞春幽鼠不惊。独立苍茫寻旧迹，远峰落日大江横。
破虏凯歌六首
周麟之（宋代）

莫怕南来生女真，皂旛罽马漫如云。
黄头碧眼惊相语，切勿前逢八字军。
延平次赵纠曹韵十四首·经史阁
陈宓（宋代）

小阁瞰清池，荷花镇长见。
吏休苟得暇，只携书一卷。
句
钱闻诗（宋代）

今君试看锡山碑，天下何泉居第一。
蛾眉亭
白珽（元代）

秦赭凿填石，不受鞭箠考。
零落楚江浒，相峙矗三岛。
穿松得细径，据一陵二小。
奔流浩浩来，五色烂华藻。
至宝地不惜，绝境天所造。
谁言两蛾黛，功夺京兆巧。
终朝对颦蹙，似为今古恼。
然犀矶沉沉，跨鲸月皎皎。
丝纶三千丈，蒙冲百万櫂。
天风吹过梦，多忧只空老。
今者吾与子，所惬在幽讨。
供帐莫匆匆，槃觞从草草。
雅琴鼓一再，领此风日好。
临崖发清啸，倚树或颠倒。
礼存玉帛外，纵驰或一道。
兴极不知归，白鸥破晴昊。
暮春（六首）
史迁（明代）

舞衣歌扇久寂寞，白雪时时梦里听。
可怜春色别人去，能得花前几醉醒。
宫词 其九十二
花蕊夫人徐氏（唐代）

舞头皆著画罗衣，唱得新翻御制词。每日内庭闻教队，乐声飞上到龙墀。
长亭怨慢 途次润州水涩舟胶柬何雍南
陈维崧（清代）

自买得、霜篷风舸。准办乘潮，秋衾梦妥。讵信连朝，水窗还泊蒜山左。

愁多于水，水却似、真珠颗。纵使似真珠，尽也有啼珠，添上些个。

故人江阁望，城外层层烟锁。千帆载恨，谁料是、此间有我。

知甚日、丁卯桥西，随江鸟、片时飞过。枉费尽、千挝柁鼓，一行樯火。
二郎神 其一 赋得白荷花瓣，和午诒
樊增祥（清代）

不绯不紫，是榜眼、莲花一瓣。与脉望圈儿，香芸叶子，好结书中伙伴。

露冷瑶房轻轻坠，了不觉、粉痕销减。将妃子玉鱼，剖为双佩，宛如冰片。

谁见。无情晓月，柳边低黯。算玉叶云纤，鹤翎雪大，无此瑶花峭茜。

书寄朝云，叠为方胜，也似素罗香软。待唤取、白下莫愁艇子，与侬方便。
与王南仲李清宇夜坐十二月八日大雨
周孚（宋代）

急景不可驻，十年无好怀。飘流还此日，团聚且吾侪。

短日衣衫尽，寒云雨雪偕。昏灯照清夜，安得酒如淮。
和粹伯七夕韵 其三
曾协（宋代）

谁纪天孙谪堕时，浪言能致古宣尼。只今天上秋宵短，莫近鸡星听喔咿。
宿灵岩
张揆（宋代）

再见祇园树，流光二十年。
依然山水地，况是雪霜天。
阁影移寒日，钟声出暝烟。
微官苦奔走，一宿亦前缘。
题残菊
杨继盛（明代）

万树红芳带露残，独怜黄菊对霜看。东君不与花为主，一任西风落砌寒。
题刘炼师归山
唐求（唐代）

风急云轻鹤背寒，洞天谁道却归难。

千山万水瀛洲路，何处烟飞是醮坛。
偈颂一百三十三首 其六十五
释居简（宋代）

贼来须打，客来须接。明庆长老来，打即是，接即是。

若打来不见赃物，若接来未问踪由。休休，不是冤家不聚头。
丙戌重五后一日予与同舟三人游虎丘庚寅岁予亦以是日至枫桥望虎丘塔迫日莫叹息而去
周孚（宋代）

百丈寒岩塔，孤篷倦客船。来迎十里外，相识五年前。

天迥方斜日，林深忽暝烟。平生戒三宿，为汝复凄然。
和前送吴季永工侍韵二首寄宣城使君尚书叔永
程公许（宋代）

对床有约二苏公，湖海何曾出处同。
得似公家情缱绻，相看岁晚乐冲融。
宛陵信是佳山水，公馆悠然若翠蓬。
吏散不妨谈陆续，是非马耳射东风。
寄太素高士
王冕（元代）

我昔扁舟上耶溪，寻君直过丹井西。
长松月冷啼子规，春风满地芳草齐。
楼殿玲珑金碧涌，钟声不出松云重。
老猿掬涧山影乱，翠禽啄露岩花动。
此时相见不作难，握手笑上松花坛。
坛下十万青琅轩，空阴漠漠常风寒。
我对青山论今古，青山茫茫无一语。
知其与我忘尔汝，石瓢酌我云根乳。
冷然使我肝胆清，飘裾欲度浮云轻。
千峰回影陷落日，万壑欲尽松风声。
回首溪山忽成别，几见江梅飞白雪。
洞庭湖上听夜雨，仲宣楼头望明月。
茕茕对景伤古情，寸心欲吐书难凭。
何当相晤一抵掌？与君细看真兰亭。
浔阳馆边泛小舟夷犹沙浦中遇翟违大舟过
董嗣杲（宋代）

沽来官亭酒，艳流胜琥珀。高歌大江上，聊以信所适。

借舟喜逢大，春沙涵润泽。傍沙得鲜鮰，过似河鲀白。

斫鲙搜姜椒，食枯鄙殽核。浮阳下峰迅，晚风撼渔碛。

深洲卸帆处，闻角易丧魄。津吏量水痕，两夜长三尺。
拙句赠大司农白阳毕老公祖得请荣归 其一
王在晋（明代）

一封直上解朝衣，王事劳人问息机。三老那堪同去国，二疏争似识先机。

雄材历下今无敌，勇退都门近亦稀。独愧驽骀犹恋栈，勌勤久与世相违。
偶书
胡宏（宋代）

一丘自足更何营，万里福州长在眼。
莫愁风景异山河，晴天云荫清峰晚。
踏车曲
赵俞（清代）

杉槠作筒檀作轴，乌鸦衔尾声历鹿。赤露两肘腹无粥，踏车辛苦歌如哭。

前年井底泉脉枯，去年瓯窭长茭芦。旱年掘窝转水入，潦年筑堤翻水出。

水入水出车欲裂，农夫那不筋骨折！无奈今年又苦旱，塘水少于衣上汗。

往年车完人尽力，今年车破人无食。人无食，不足恤，努力踏车声太息。

伍伯催租秋赋迫，连年未报灾伤册。
和陶诗 与殷晋安别
李贤（原德）（明代）

忆昔初会时，杯酒接殷勤。倏忽已十载，交情晚弥亲。

所嗟久离已，无由卜为邻。徘徊共携手，行乐及兹辰。

如何日欲暮，临岐袂将分。不知自此去，相隔复几春。

人生无定迹，聚散若浮云。我观古贤达，出处各有因。

君负长卿志，我甘原宪贫。白鸥为伴侣，天地一闲人。
答宇文文学
高似孙（宋代）

无能应俗苦皇皇，诗不惊人笔事荒。天下无山如饭颗，人间有水自沧浪。

左杯右蟹一舟足，早韭晚菘三亩强。莫谓觉来亡可嗜，逢人犹自觅花忙。
龙江无杜鹃
黄庚（元代）

客里春残又一年，落花满地草连天。缘何不动归与兴，祇为龙江无杜鹃。
居赤嵌一载矣，计日有
孙元衡（清代）

心迹经年两自嗤，一官寒瘦一编诗。踌躇生理流光速，展转归期去日迟。

瘴气潜闻花放后，潮声盈听月明时。杜康功用真微妙，天地蜉蝣总不知。
宋明堂歌九首 其四 歌青帝
谢庄（南北朝）

参映夕，驷照晨。灵乘震，司青春。雁将向，桐始蕤。柔风舞，暄光迟。

萌动达，万品新。润无际，泽无垠。
咏史六首·韩信
乐雷发（宋代）

愁看钟室劈良弓，何不当时杀蒯能。
今日真王成底事，只应娥姁是英雄。
和方正叔芍药
王之道（宋代）

院落青和昼漏长，曲栏高槛倚新妆。未饶玉蕊来仙女，那羡莲花似阿郎。

遣兴勉从吾辈在，追欢难入少年场。开缄忽得惊人句，满纸云烟翰墨香。
伤我明所用不得人致有今日之祸 其三
张家玉（明代）

防边岁岁事耑征，不见颠连九庙惊。古堞有城荒白下，斜阳无语老燕京。

单于夜啸巡屯马，上将坛空宿卫兵。惆怅行吟秋月白，不知今夕为何明。
城上吟
子兰（唐代）

古冢密于草，新坟侵官道。城外无闲地，城中人又老。
次韵知宗春阴
王十朋（宋代）

行人怨雨农忧旱，永叔元之事可明。不叹花前无客饮，且欣郊外有农耕。

知公兴已烟霞重，顾我心尤势利轻。天意稍佳民事急，总将行乐付宗盟。
归休亭 其一
诸葛赓（宋代）

小筑危亭聚石淙，清溪环绕不通江。栽成傲骨梅千树，呼出栖云鹤一双。

垂钓艇乘新涨水，摊书光借夕阳窗。勋名事事皆堪避，只有诗情未肯降。
同郑君瑞出濑溪即事十首
刘克庄（宋代）

铁马防秋记昔曾，晚涂消缩似寒蝇。
同时校尉俱封拜，谁伴将军猎霸陵。
杂咏一百首·富平侯
刘克庄（宋代）

童作夫人纺，藏钱百万多。
不知三箧内，还记旧书麽。
新平歌送许问
孟郊（唐代）

边柳三四尺，暮春离别歌。早回儒士驾，莫饮土番河。

谁识匣中宝，楚云章句多。
是日二使者出游晚凉有作
张栻（宋代）

疎风细雨随华节，西浦东山总胜游。
拙守亦忻凉意好，挑灯清坐读春秋。
杂题 其四
韩淲（宋代）

四明所修传灯录，谁以印将塞吾目。凌晨万境不到处，佛见法见空逐逐。
述怀
钱氏女（明代）

静守深闺岁屡迁，蕙心兰质自娟娟。
援琴不奏桑门曲，挥翰宁题叶上联。
龟灼已知无吉兆，鹊桥那得有良缘。
芙蓉只合含霜死，肯向西风怨暮年？
题蔡武伯所藏荆公砚
周文璞（宋代）

兽面鼎足奔回互，中有润泽比雨露。
当年曾出富国疏，老子平生用心处。
帝谟商颂周六典，刻画声形劳解诂。
至今文字与风骚，一一相辉炫湘素。
如闻四海失枝梧，可憾诸公欠调护。
谁令天乎遽如许，可是石也能无预。
陈玄同归蒋山路，亦使高人野僧觑。
若为持入定林中，应有明云入天柱。
吾乡风流蔡夫子，匣而藏之美无度。
君不见公乡后进陆象山，作祠堂记馀千言，
直欲百世俟圣贤。惜哉不得铭此砚，
使失意心惘然。
金盏子令
佚名（宋代）

东风报暖，到头嘉气渐融怡。巍峨凤阙，起鳌山万仞，争耸云涯。梨园弟子，齐奏新曲，半是埙篪。见满筵、簪绅醉饱，颂鹿鸣诗。
雨中送驾和研冈二首 其一
童承叙（明代）

春祀瞻陵庙，宸游出帝城。丰隆扶翠辇，屏翳抗龙旌。

柳色迎銮细，莺歌向跸清。寝园佳气合，驰道瑞烟平。

沙软千官拥，泥香万骑鸣。精禋劳圣主，数傍碧山行。
残句湖上秋风聚萤苑
苏轼（宋代）

湖上秋风聚萤苑，门前春浪散花洲。
拟咏怀
梅尧臣（宋代）

西北有龙鸟，东南有天地。
天池鸟名鹏，昔在北溟嬉。
龙能安能鸟，变化不可知。
岂效彼运徒，翼如浮云垂。
荒淫启朱宫，道德处茅茨。
何为後世士，常以尼父悲。
上木詹事生日十月十五
徐照（宋代）

客花十月开湘桃，蓬天春浅霞烟高。
仟郎玩世跨鹏海，红龙紫仗青童翿。
星斗心胸□□□，笔端衮衮惊沧涛。
天皇庚申开凤历，百八十岁生夔皋。
彤庭射策鬼斗□，虎符分寄梁悬刀。
承华出入汉长吏，画图周室诸侯朝。
绫绮连钱蔽华屋，神奎秘画黄金标。
鹤嘴瓶深贮沆瀣，西峰倒碧翻蒲萄。
重游莫愁湖登胜棋楼
王季珠（清代）

名臣才女各千秋，自赴金陵五上楼。看遍芰荷还借问，满湖香艳倩谁收。
满庭芳 其二 春草兼草虫画
陈霆（明代）

浓绿和烟，浅青漱雨，春回芳草池塘。绣帘未卷，红影罩西廊。

九十光阴苦短，蜻蜓老、蜂蝶争忙。相将近，鸣蛙鼓吹，闾闷满斜阳。

浮生真可笑，区区世路，病懒相妨。护志勤络纬，技转蜣螂。

谁道安身有处，苔茵展、风月坛场。三杯好，江花江草，分付与诗肠。
寄何尉 其一
吴惟信（宋代）

栽松艺竹旧林丘，失意归来更不愁。纵使浮名磨灭得，好诗云锁越山头。
广应寺
李天馥（清代）

秋云压山山欲低，山光倒泻青琉璃。绕麓松枝老龙怒，奔涛卷地风凄凄。

古殿阴森影金粟，月黑深廊飞蝙蝠。北接荒原冢纵横，枯榛断莽土花绿。

幽崖寂寞清露堕，永夜虚林生野火。当日观军出使人，贤愚魂魄空山锁。
松窗用杜句为韵和以棋酒为意十首
曹勋（宋代）

帘旌风不摇，博山云自度。
主人下东山，月色转归路。
偈颂一百二十三首
释祖钦（宋代）

有体有用，无正无偏。
一法忽尔，万法亦然。
麻三斤，乾屎橛，
庭前柏树子，这里会得，
不直半钱。
病中
林逋（宋代）

坐钓行樵那不倦，寻云看月亦应劳。
烦襟入夜权宜减，瘦格乘秋斗顿高。
猿下任窥煎药鼎，客来慵动碾茶槽。
床头卧架直闲却，免有情戮揭悼骚。
偈颂七十二首 其三十三
释祖钦（宋代）

同时啐啄不同时，石火电光犹较迟。灯影里行今已会，蹉跎非是落便宜。
送沈光侍御赴职闽中
罗隐（唐代）

未至应居右，全家出帝乡。礼优逢苑雪，官重带台霜。

夜浦吴潮吼，春滩建水狂。延平有风雨，从此是腾骧。
赋病鹤送奉伦禅者
释重顯（宋代）

欲飞飞未得，冷泊杉松枝。
如何垂天云，远远同一涯。
登云顶庵峡口倚杖说偈
释正觉（宋代）

云梯陟云顶，来寻坏衲师。
破峡水一脉，挂松月半规。
疏旷麋鹿性，厌饫丘壑姿。
眷言携不去，迟立倚筇枝。
伽蓝头
许廷崙（清代）

伽蓝头，尔何不生庄严香界，忉利梵天，雪山之顶，鹫岭之巅。

亲利世尊定后禅，木樨花发共馥郁，菩提树影同连蜷。

伽蓝头，来何由，得非仙风吹实落炎州。坐使交梨火枣忽无色，瑶草琪花皆生愁。

色香味，无与俦，伽蓝头。
赠别陈希文北上
王祎（明代）

自予别京华，荏苒经五载。萧条山林踪，时论宁复采。

命蹇嗟事违，艺微转身怠。空怀恋阙心，钧天梦犹每。

兹晨送君行，感慨觉殊倍。羡君英迈姿，早岁志湖海。

俊辞何铿铿，伟气真磊磊。平生经济策，欲以献君宰。

属时搆艰难，四郊尚多垒。赵国仰鲁连，燕昭师郭隗。

是事古则然，于今岂无待。君行勿踌躇，玄发容易改。

壮士须特达，鄙人愧庸猥。昔年旧交游，零落知谁在。

音书久间阔，迂慢岂予罪。云泥既辽绝，道路仍𡾋峞。

临岐离别泪，那忍为君洒。
读李邕碑
张栻（宋代）

荒榛日莫倚筇时，叹息危亭北海碑。
后辈但知尊字画，当年不海戍边垂。
岂关贝锦有成祸，只恐干将不自奇。
杜老惜才千古意，如今谁咏六公辞。
梅花
王默（宋代）

知己林和靖，论心何水曹。
平生怀玉雪，独立占风骚。
月落香方觉，天寒韵更高。
冥搜吟未就，清梦满江皋。
和张推官荔枝
文同（宋代）

长嗟珍果滞遐方，好种华林奉帝王。
夏簟满风罗秀色，晓梯乘露摘新香。
泼霞乍染愁将变，烹玉才凝忍更尝。
正在临节病痟甚，忽蒙佳惠敢相忘。
巴南舟中，思陆浑别业
岑参（唐代）

泸水南州远，巴山北客稀。岭云撩乱起，谿鹭等闲飞。

镜里愁衰鬓，舟中换旅衣。梦魂知忆处，无夜不先归。
二月十四日晓起看海棠八首
杨万里（宋代）

四面花光合，一身香雾红。
忽从霞绮上，跳下锦城中。
童谣
王苍璧（清代）

赈饥民，吏胥饱，饥民泣，吏胥恼。吏胥勿恼尔当喜，官府明朝粜官米。
中年
郑谷（唐代）

漠漠秦云淡淡天，新年景象入中年。
情多最恨花无语，愁破方中酒有权。
苔色满墙寻故第，雨声一夜忆春田。
衰迟自喜添诗学，更把前题改数联。
杂曲歌辞。昔昔盐。一去无还意
赵嘏（唐代）

良人征绝域，一去不言还。百战攻胡虏，三冬阻玉关。

萧萧边马思，猎猎戍旗闲。独把千重恨，连年未解颜。
鼓山
吕本中（宋代）

危栏不知高，下瞰万里路。沧海近咫尺，大舶不敢度。

风云递舒卷，川原更回互。如何此道场，乃倚绝壁住。

得非化人居，无乃仙圣寓。断崖石倒悬，绝壁水暗聚。

我行天一涯，胜处时一遇。衰病九死馀，已乏济胜具。

登临兹忘返，尚觉慰迟暮。山林与膏壤，未到已心悟。
闻颐道夫子议行海运寄诗规之
管筠（清代）

空劳辛苦说飞刍，几使楸枰一局输。自昔人材混萧艾，未容高议出菰芦。

无多斟酌花前酒，随分杯盘竹里厨。月桂风荷好烟景，不如閒写晚凉图。
与越客偶谈风土
林占梅（清代）

海甸炎凉旦暮更，随时变态似人情。鱼鳞云绉风将起，鸭卵天开雨乍晴。

木叶少从冬里落，禾苗每自腊中生。一般地气分南北，南富槟榔北富橙。
咏史诗。大泽
胡曾（唐代）

白蛇初断路人通，汉祖龙泉血刃红。

不是咸阳将瓦解，素灵那哭月明中。
寄答武陵幕中何支使二首
齐己（唐代）

十万雄军幕，三千上客才。何当谈笑外，远慰寂寥来。

骚雅锵金掷，风流醉玉颓。争知江雪寺，老病向寒灰。

南州无百战，北地有长征。闲杀何从事，伤哉苏子卿。

江楼联雪句，野寺看春耕。门外沧浪水，风波杂雨声。
天圣间入参大政复寄题二章
陈尧佐（宋代）

山好曾留句，城高复创亭。
登临千万境，谁与画为屏。
效韦
胡奎（元代）

我本麋鹿性，爱兹林壑幽。夕泉分涧落，晴岚出树浮。

披襟挹高爽，策杖散烦忧。归鸟引馀兴，裴回去复留。
谢徐容斋见访
顾逢（宋代）

问病来车马，穷檐非所宜。
拘挛眠枕席，扶策唤妻儿。
鹊信今朝报，灯花昨夜知。
从前潘阆巷，无此宠荣时。
冬日山居好十首
舒岳祥（宋代）

冬日山居好，茅茨不漏风。
山厨蒸芋栗，野径扫风蓬。
嫩酒篘初白，寒灰拨暂红。
编氓吾未免，杜老屡囊空。
追次仇仁近韵谩成三首 其一
方回（元代）

儒冠谁使著，何至动言贫。此事须吾党，相期到古人。

衰颜犹可镜，短发仅堪巾。举世无知者，孤灯夜独亲。
赠赵录判之九江兼柬孙伯虞 其六 千叶黄杨
刘崧（元代）

黄杨一尺许，千叶更千枝。秪益阶庭玩，能忘云汉思。

雨荒承碧藓，风定注游丝。伤极偏多感，南归得共移。
句
李若拙（宋代）

家寄碧湘滨。
宫词 其一
杨皇后（宋代）

瑞日曈眬散晓红，乾元万国佩丁东。紫宸北使班才退，百辟同趋德寿宫。
寺院听胡笳送李殷
皎然（唐代）

一奏胡笳客未停，野僧还欲废禅听。

难将此意临江别，无限春风葭菼青。
寿南塘八月生朝
卫宗武（宋代）

一年最好八月月，此月迥与寻常别。
君於厥月乃诞弥，天一之精所凝结。
涵精毓秀宜不凡，神如秋水肤如雪。
蜚英腾茂载宦途，所至光明而炜晔。
一帘莹彻照今古，妙凝夜气冰霜洁。
芬芳满腹贮天香，吐出篇章更奇绝。
所存者厚养者深，晚岁丰姿尤发越。
不知何物敢相干，屡月光华似消歇。
直疑苍狗互掩蔽，恨无长躯可手抉。
又类妖蟇初啗饼，恨无利剑可歼厥。
一朝天为扫妖邪，银轮烂烂仍高揭。
久嗟湮晦忽清明，俨若身居广寒阙。
相将诞节纪祥弧，连夕金波倍澄澈。
谁云弦望有盈亏，须知本体原无缺。
满堂子女况称觞，比似常年更懽悦。
月中自有药长生，不劳复问长生诀。
从今夜夜长辉光，年年月月无磨折。
刀圭无惜惠仝人，使我颓龄起疲苶。
瑞鹤仙（南剑双溪楼）
辛弃疾（宋代）

片帆何太急。望一点须臾，去天咫尺。舟人好看客。似三峡风涛，嵯峨剑戟。溪南溪北。正遐想、幽人泉石。看渔樵、指点危楼，却羡舞筵歌席。

叹息。山林钟鼎，意倦情迁，本无欣戚。转头陈迹。飞鸟外，晚烟碧。问谁怜旧日，南楼老子，最爱月明吹笛。到而今、扑面黄尘，欲归未得。
次韵徐文将至国门见寄二首
黄庭坚（宋代）

千头剖蚌明珠熟，百尺垂丝鱠缕长。
柳下石门君有此，可能冲雪厌清凉。
意难忘 鹭洲宅赏灯
顾璘（明代）

光烂红灯。正珠帘尽下，玉斝高擎。银屏烘夜影，火树迸春星。

人散诞、岁丰登。对伟丽神京。雪尚凝、微风料峭，澹月疏明。

那堪主客多情。任铜壶漏水，报过三更。传香添鸭鼎，选曲度鸾笙。

连夜醉、不须醒。更告与良朋。尽元宵、都无十日，莫拣阴晴。
花下对酒二首
白居易（唐代）

蔼蔼江气春，南宾闰正月。梅樱与桃杏，次第城上发。

红房烂簇与，素艳纷团雪。香惜委风飘，愁牵压枝折。

楼中老太守，头上新白发。冷澹病心情，暄和好时节。

故园音信断，远郡亲宾绝。欲问花前尊，依然为谁设。

引手攀红樱，红樱落似霰。仰首看白日，白日走如箭。

年芳与时景，顷刻犹衰变。况是血肉身，安能长强健。

人心苦迷执，慕贵忧贫贱。愁色常在眉，欢容不上面。

况吾头半白，把镜非不见。何必花下杯，更待他人劝。
送李舒园之清泉县令二首 其一
张晋（清代）

夙有江湖思，知为澹宕人。今从山水窟，一见宰官身。

夫子斯能信，兹邦俗尚醇。政余还抱膝，吟遍楚天春。
小园送春
陈宓（宋代）

一春强半尚无晴，有负渊明日涉名。
莺粟已妆红叶艳，青梅尚觉荔枝生。
可怜蜂蝶攀辕意，尚欲羲和反旆行。
桃李不言流水畔，游人到此自多情。
采桑子·群芳过後西湖好
欧阳修（宋代）

群芳过後西湖好，狼籍残红。飞絮濛濛。垂柳阑干尽日风。笙歌散尽游人去，始觉春空。垂下帘栊。双燕归来细雨中。
宁宗朝享三十五首
真宗（宋代）

明庭承神，鞉声祝敔。
玉梢饰歌，佾缀维旅。
既肖厥文，复象乃武。
祖德宗功，惟帝时举。
感兴六首
贺铸（宋代）

扁舟彼何人，国霸始谋身。
不知钓鱼翁，羞作故人臣。
残丝曲
卢郢（宋代）

春风骀荡吹人衣，残丝罥花曳空飞。
间愁十丈断不得，雄蜂雌蝶相因依。
高楼夹路凌云起，琐窗鸾柱弹流水。
鸾声啼老杨柳烟，香梦蒙蒙隔千里。
减兰·夜泊采石
黄景仁（清代）

一肩行李，依旧租船来咏史。四顾无人，君忆玄晖我忆君。
江山顾此，博得青莲心肯死。怀古悠然，雁叫芦花水拍天。
连日雪恶用聚星堂雪诗韵
刘迎（金朝）

朔风朝来放云叶，纷纷吹落龙沙雪。山河大地同一如，变化须臾亦奇绝。

参天松顶老犹强，抢地竹头低欲折。乱飘书帙爱窗明，狂入地炉惊火灭。

重衾方拥肤尚粟，冻笔将书肘先掣。未容衰白点鬓华，只许醉红生面缬。

何人清唱堕梁尘，有客高吟霏锯屑。昔贤句法今尚在，断臂阿谁心地瞥。

后生旷世安敢望，故事历劫徒能说。是中圣处公会无，一粒灵丹工点铁。
次韵芮国器正字馆中木樨三首 其三
周必大（宋代）

怪底花开已两回，先生儤直未衔杯。若犹不领渠侬意，犹向阶前一再开。
宿蟠龙山法海寺
颜光猷（清代）

山势蟠龙敞一门，天花历历蹑云根。秋高露湿双松白，夜静镫寒一殿昏。

石景山前还系马，秘魔崖上更啼猿。何当同鼓西山屐，粮尽今朝且莫论。
和耘老弟玉簪花韵
虞俦（宋代）

香在幽兰伯仲间，出尘标格自清閒。黄冠野服真相称，掠我招词赋小山。
谢叶圣予送笋
王柏（宋代）

谁念筼筜一饭贫，蛰龙头角正森森。殷勤惠我清贞节，减却君家几亩阴。
杂曲歌辞。宫中乐
张仲素（唐代）

网户交如绮，纱窗薄似烟。乐吹天上曲，人是月中仙。

翠匣开寒镜，珠钗挂步摇。妆成只畏晓，更漏促春宵。

江果瑶池实，金盘露井冰。甘泉将避暑，台殿晓光凝。

月彩浮鸾殿，砧声隔凤楼。笙歌临水槛，红烛乍迎秋。

奇树留寒翠，神池结夕波。黄山一夜雪，渭水雁声多。
忆秦娥
佚名（宋代）

蕙子兰孙小样儿。化工簇就寄南枝。笑他兰蕙，虽韵带轻肥。
香霭紫檀和雾重，色攒黄蜡界金徽。有人潇洒，插向鬓边宜。
和李秀才端午日风寄
徐铉（宋代）

角黍菖蒲酒，年年旧俗谙。
采衣君自乐，白发我何堪。
静味瑶华句，闲思玉柄谭。
报之长命缕，祝庆在图南。
岸花临水发三首 其一
皇甫汸（明代）

止水如瑶镜，繁花似宝妆。为怜影相照，讵是意相忘。
宫词
王珪（宋代）

宫人捧砚临香案，一幅春绡展素霞。
玉箸弯环题御篆，风云金殿起龙蛇。
水调歌头（次袁仲机韵）
朱熹（宋代）

长记与君别，丹凤九重城。归来故里，愁思怅望渺难平。今夕不知何夕，得共寒潭烟艇，一笑俯空明。有酒径须醉，无事莫关情。

寻梅去，疏竹外，一枝横。与君吟弄风月，端不负平生。何处车尘不到，有个江天如许，争肯换浮名。只恐买山隐，却要练丹成。
江陵舟中作
王十朋（宋代）

梦里身曾到永安，孤城绝塞俯惊湍。东归初喜楚天阔，西望堪嗟蜀道难。

滟滪堆边已陈迹，水晶宫里又粗官。帝乡咫尺家乡近，臣子忧心亦小宽。
草木杂咏五首·海椶
宋祁（宋代）

哆炽风叶张，囷皴雨皮厚。
丛橑列盖端，攒旄注旗首。
物以希见珍，材缘怪志丑。
避方寇五绝
郑刚中（宋代）

皇家休运正无疆，撼树蚍蜉不自量。
未作天街一杯血，暂凭山谷恣跳梁。
绍兴祀太社太稷十七首 彻豆用《娭安》。
郊庙朝会歌辞（宋代）

报本之礼，载于甲令。灵坛昭告，神既来听。彻彼豆笾，精诚斯罄。

实惟丰年，农夫之庆。
蒙莫伯镕饷酒携即菁村元举山庄赏菊阙客皆称叹以诗二首谢 其一
葛胜仲（宋代）

野饮政自乐，何庸拘束交。穷居阙醇旨，逼此岁欲凋。

冷仙歘照阙，开尝惊韵高。秋空映黄菊，气澄扫微霄。

携之寿佳客，岂讳十里劳。供酿者谁子，颇疑人姓焦。

三杯反淳朴，一盏破郁陶。酒材兼谱至，我醉吟今朝。
水云乡和制机刘自昭韵三首
吴潜（宋代）

水高只合汎归舟，老大何须说壮猷。
乐事尚堪蔡麦候，丰年已兆黍禾秋。
西曹久负平平考，东郡今称上上州。
不待子规相劝督，衰翁何止四宜休。
大龙湫歌
阮元（清代）

山回路断溪谷穷，灵湫阴閟龙所宫。眼前无石不卓立，天上有水皆飞空。

飞空直落一千尺，鬼神不在疏凿功。绝壁古色划尔破，山腹元气冲然通。

有时静注绝不动，春阳下照神和融。有时飞舞渐作态，已知圆嶂生微风。

一瓯春茗啜已尽，水花未散犹复摇玲珑。飒然乘飙更挥霍，随意所向无西东。

不向寻常落处落，或五十步百步皆濛濛。岂料仙境在人世，谁作妙戏惟天公。

云烟雨雪银河虹，玉尘冰縠珠帘栊。万象变幻那足比，若涉拟议皆非工。

石门飞瀑已奇绝，到此始叹无能同。惟有天柱矗立龙湫中，屹然百丈与此争雌雄。
【双调】蟾宫曲_青楼十咏一
徐琰（元代）

青楼十咏
一初见
会娇娥罗绮丛中，两意相投，一笑情通。傍柳随花，偎香倚玉，弄月抟风。堪描画喜孜孜鸾凰妒宠，没褒弹立亭亭花月争锋。娇滴滴鸭绿鸳红，颤巍巍雨迹云踪。夙世上未了姻缘，今生则邂逅相逢。
二小酌
聚殷勤开宴红楼，香喷金猊，帘上银钩。象板轻敲，琼杯满酌，艳曲低讴。结夙世鸾交凤友，尽今生燕侣莺俦。语话相投，情意绸缪。拚醉花前，多少风流。
三沐浴
酒初醒褪却残妆，炎暑侵肌，粉汗生香。旋摘花枝，轻除蹀躞，慢解香囊。移兰步行出画堂，浣冰肌初试兰汤。回到闺房，换了罗裳。笑引才郎，同纳新凉。
四纳凉
纳新凉纨扇轻摇，金井梧桐，丹桂香飘。笑指嫦娥，戏将织女，比并妖娆。坐未久风光正好，夜将深暑气潜消。语话相嘲，道与多娇：莫待俄延，误了良宵。
五临床
并香肩素手相携，行入兰房，拴上朱扉。香袅龙涎，簟舒寒玉，枕并玻璃。相会在绣芙蓉青纱帐里，抵多少泛桃花流水桥西。困倚屏帏，慢解罗衣。受用些雨怯云娇，煞强如月约星期。
六并枕
殢人娇兰麝生香，风月弥漫，云雨相将。绣幕低低，银屏曲曲，凤枕双双。赛阆苑和鸣凤凰，比瑶池交颈鸳鸯。月射纱窗，灯灭银釭。才子佳人，同赴高唐。
七交欢
向珊瑚枕上交欢，握雨携云，倒凤颠鸾。簌簌心惊，阴阴春透，隐隐肩攒。柳腰摆东风款款，樱唇喷香雾漫漫。凤翥龙蟠，巧弄娇抟。恩爱无休，受用千般。
八言盟
结同心尽了今生，琴瑟和谐，鸾凤和鸣。同枕同衾，同生同死，同坐同行。休似那短恩情没下梢王魁桂英，要比那好因缘有前程双渐苏卿。你既留心，俺索真诚。负德辜恩，上有神明！
九晓起
恨无端报晓何忙？唤却金乌，飞上扶桑。正好欢娱，不防分散，渐觉凄凉。好良宵添数刻争甚短长？喜时节闰一更差甚阴阳？惊却鸳鸯，拆散鸾凰。尤恋香衾，懒下牙床。
十叙别
惠青楼兴却瓓珊，仆整行装，马鞴雕鞍。叹聚会难亲，想恩爱怎舍，奈心意相关。是则是难留恋休掩泪眼，去则去好将惜善保台颜。便休道凤只鸾单，枕冷衾寒。他日来时，不似今番。
咏石莲诗
刘孝仪（南北朝）

莲名堪百万，石姓重千金。不解无情物，那得似人心。
冰雪封途马蹄踏之铿然有声
杨慎（明代）

积雪层冰路百盘，银杯逐马玉鸣銮。老狂不怕玄冬冷，呵手挥毫兴未阑。
大云洞
周燮（清代）

西山州城五里馀，大云仙洞最清虚。
近来选得禅师住，是处精蓝尽不如。
咏影
齐己（唐代）

万物患有象，不能逃大明。始随残魄灭，又逐晓光生。

曲直宁相隐，洪纤必自呈。还如至公世，洞鉴是非情。
和九叔知县昨游长句
杨万里（宋代）

诗穷不但两鬓霜，白发缘愁千丈长。
一年强半走道路，归来又见橘柚黄。
不知南邻更北里，醉折梅花照溪水。
扶藜时蹑大阮踪，觅句深参少陵髓。
昨游过眼不可留，今朝欲再亦何由？
新诗已落万人口，不应更著锦囊收。
临都馆
刘敞（宋代）

揽辔岁空尽，萧条万里间。向来貂已敝，此去鬓宜班。

雪没前王帐，沙连右地山。星回阳气复，吾亦至几还。
过黄州和共山高寒韵
李曾伯（宋代）

千古江山一览间，老瞒於此胆曾寒。
凭高要起乘风志，肯把闲情作鸭栏。
定心泉
何吾驺（明代）

快哉定心泉，一饮清彻骨。至人以此洗，胸中无一物。

隐之云贪泉，夷齐终不易。假使盗蹠来，饮此将安适。

我心如琉璃，与水澄一碧。若向泉觅定，定泉何处觅。
征客诗
吴均（南北朝）

公卿来怅别，葭声在狭斜。玉樽浮云盖，朱轮流水车。

鞚中悬明月，剑杪照莲花。
故年家姚公挽章
张孝祥（宋代）

世德方隆报，君恩未及封。起家惟子好，弗寿竟谁钟。

无复时中圣，遥怜不相舂。只鸡吾阻往，抆泪睇乔松。
寄人
胡楚（宋代）

不见当年丁令威，
年来处处是相思。
若将此恨同芳草，
犹恐青青有尽时。
江氏园
吕希纯（宋代）

北渚南津路不遥，呜驺喜过定川桥。
竹间水榭涵虚碧，林外山堂对泬漻。
地占上游真{左王右爽}垲。门通禅苑离。
蒙恩易镇豫章丐假还乡途中偶成十七首
吴芾（宋代）

两山夹苍烟，双瀑挂峭壁。
汹涌非一朝，倾泻几千尺。
和兰岑客中感怀 其一
鲁兰仙（清代）

四望浮云蔽远山，一身惆怅荻芦间。洪流尚未安徐甸，宛马何由入汉关。

万里风烟人去远，三秋明月鸟飞还。思亲况是兼忧国，知道愁多鬓易斑。
青玉案 梅屋拥书图，用方回体。
姚燮（清代）

生憎寒甚关□早。且坐把、芸签校。研北茶南人侧帽。灯光昏了。

月光斜了。窗影枝横到。

泥他寂寂疏香袅。和得林逋一诗好。帘卷不知天色晓。鸦都啼了。

鹤都醒了。又放花多少。
官满趋朝留滞吴门即事书怀十首
仲并（宋代）

春服何当咏舞雩，凤池今是鲁真儒。
向令未解边城戍，能对东风一笑无。
禅人写真请赞十二首
释昙华（宋代）

九年面壁成迂曲，三顿亲承愈见赊。
并荡那伽大机手，不知谁可断生涯。
别玉笥何炼师
陈元晋（宋代）

诚斋已古人，文字上无古。
云龙涉相从，傅家有文武。
异闻蕲一面，渴予心独苦。
龙门快先登，羡子赏音遇。
廖师抱长材，弥明吐奇语。
牵聊千载名，政以韩子序。
君从萧滩来，我向赣水去。
饥驱我漫出，可耐尘土污。
云山固招君，底事闯城府。
秋姜君且归，我行方出户。
稻梁亦何味，茯苓自堪煮。
何时扣白云，借我一坐具。
寄集庆寺瑞上人
释行海（宋代）

西游今已十余年，更涉波涛路半千。
燕度玉京逢社雨，雁回金斗没晴烟。
一春箫鼓多成市，五色楼台半倚天。
我为思君忘不得，踏花须上北门船。
二月朔大雪已五日三首
方回（元代）

侵寻半月是花朝，大雪漫天五日飘。
腊月如春众芳吐，繁华时节却萧条。
赠写真者
白居易（唐代）

子骋丹青日，予当丑老时。无劳役神思，更画病容仪。

迢递麒麟阁，图功未有期。区区尺素上，焉用写真为。
题资福院平绿轩
王益祥（宋代）

丈室无馀地，生涯小有天。推窗成旷阔，俯槛绕清涟。

载酒日边客，闻歌柳外船。隔墙人易与，剩著买山钱。
化上人持钵乞颂
释正觉（宋代）

化事而今尽付君，归来还我验儿孙。
诸尘正受盛於钵，一句含胡覆却盆。
别处见人知雪岭，自家喫饭识云门。
底心肯负檀那力，开发真机报施恩。
春仲风雨雪寒甚同黄伯传作分得窥字
孙继皋（明代）

冷雨挟风紧，昨暄春日迟。物情应似此，天意总难窥。

转忆冬晴好，差怜午雪垂。君看落梅处，不醉复何为。
次曾敦史会秀野诗韵 其一
李光（宋代）

握手相逢醉别筵，兴酣真是饮中仙。一枰聊欲观成败，三盏何劳辨圣贤。

老去不传巫峡梦，夜来频咽玉池泉。鉴湖自昔多清赏，结约芒鞋上钓船。
秋怀
李若水（宋代）

疏筠易秋威，冉冉受风雨。
芙蕖抱枯香，頳颜羞不遇。
草木自衰荣，岁月谁寒暑。
老人岸乌纱，清坐阅今古。
回心岭
李廌（宋代）

万仞嵩峰接天远，妖武登封艰步辇。
初登峻岭已回心，何事艰难能黾勉。
亦似徽之泛剡溪，想见王阳临蜀坂。
老子山林兴不浅，兴尽中涂犹欲返。
古人戒在末路难，九十常为百里半。
世上风波更可憎，心不可回聊自劝。
水月园
董嗣杲（宋代）

园门当路掩清华，乔木灵根裹翠霞。
地拥楼台齐葛岭，天分香影傍林家。
中兴勋将曾营业，外邸王孙且看花。
月色水光三十里，何人来此泛仙槎。
北京判府司徒侍中生日三十四韵
强至（宋代）

仁祖龙飞榜，宗工凤举春。
争先欣得隽，直上欲惊人。
终贾年方妙，轲雄学已醇。
纡朱光半刺，垂白慰偏亲。
器业期廊庙，声名压缙绅。
试言俄有旨，落笔不无神。
儒馆群邦彦，王畿位幕宾。
谏垣寻振翼，法座屡撄鳞。
雨露专图报，雷霆肯避嗔。
上心畴侍从，大手属丝纶。
使蜀星文动，回梁帝春新。
黠羌初负汉，儒将续临秦。
就统兴师律，能捐受命身。
苦甘齐士卒，寤寐息风尘。
未几登培幄，犹稽秉宰钧。
旋更诸镇帅，连牧数州民。
文武才俱屈，安荣策未伸。
总戎离晋野，移疾守漳滨。
符契真千载，谋谟复四邻。
鸿枢才守运，英衮遂同寅。
扶日升黄道，朝天冠紫宸。
功高嫌赫赫，迹退喜恂恂。
分陕劳姬旦，还乡滞买臣。
良筹深制胜，苗格偶增旬。
西顾忧全释，东归请繼陈。
俞音来答诏，喜气送回轮。
故国分铜虎，离都改玉麟。
谁知图任旧，只见宠章频。
茅社重留地，桑弧载诞辰。
乔崧秋降甫，宝历岁名申。
马锡天闲骏，衣班内帛珍。
康强锺卫武，爵禄茂平津。
长与三台应，兼之五福臻。
神明知必相，寿合等灵椿。
徐氏薜荔园
王鏊（明代）

花木年深锦作围，日高淀紫滴成霏。雁声晚过横山远，帆影春归渡渚稀。

木末芙蓉风尽落，墙头薜荔雨多违。却嫌旧日园林主，凤沼承恩久未归。
阎资钦提举生辰
释德洪（宋代）

节序春将半，风光过上旬。人间识英物，地上见麒麟。

冻雨晴还识，非烟夜达晨。欢声动湘楚，和气满簪绅。

孝友疑无比，恢疏亦绝伦。一身浑是德，终日不违仁。

梦已游青禁，行当侍紫宸。立朝知大体，博古见全醇。

诗妙终联鼎，文高类过秦。公廉清似玉，刚正凛如神。

幕下名流集，堂中绮宴陈。贯珠歌白雪，浮蚁皱红鳞。

自幸承颜旧，仍容造膝频。何时渡弱水，同看十洲春。
思正挈家游张氏园有诗俾余次韵
释道潜（宋代）

邦人莫讶气如虹，生长皇家富贵丛。陶写年华樽俎外，吟哦风物笑谈中。

伶伦奏曲千般巧，锦綵缠头一样红。琴瑟献酬还可乐，牵衣儿女复相同。
和海藏主韵
释居简（宋代）

海涵地负避无门，万象森罗托此恩。万象之中全体露，胸襟流出尽乾坤。
粉蝶儿·和赵晋臣敷文赋落花
辛弃疾（宋代）

昨日春如，十三女儿学绣。一枝枝、不教花瘦。甚无情，便下得，雨枝风僽。向园林、铺作地衣红绉。
而今春似，轻薄荡子难久。记前时、送春归后。把春波，都酿作，一江春酎。约清愁、杨柳岸边相候。
舆议卷为桐城张大尹作
钟芳（明代）

有客出自齐鲁区，铿金戛玉风骨殊。分符桐邑几何许，坐令漓薄还醇醹。

嘘吸变化若有助，黄童白叟交欢呼。共言使君仁，如决巨浸来五湖，使我污浊尽洗枯槁苏。

鸺鶅无声原壑静，村南村北不烦敲扑输官租。欲凭秋水问颜色，寒光湛湛悬冰壶。

吁嗟，安得如公数百辈，分置列辟翊我烈祖万世丕丕图。
寄杭州子文屯田兼简真公上人
胡宿（宋代）

目断江南佳丽城，栏干楼角几长凭。越人抱膝吟遍苦，吴客观涛病未能。

此地旃檀多胜刹，一时龙象有高僧。知君暇日寻猿鸟，閒上灵峰第几层。
咏子舟小山丛竹
黄庭坚（宋代）

病竹犹能冠丛，夏篁解箨匆匆。
细草因依岑寂，小山紫翠嵌空。
宜人杨氏挽词
楼钥（宋代）

里闬依杨氏，年家托郑门。升堂从壮岁，择婿得贤孙。

妇德仪中壸，阴功燕后昆。尤怜吾女子，流涕说慈尊。
山居八景为大学士胡公光太赋 其五 沧江烟雨
金幼孜（明代）

一望长江际碧空，淡烟漠漠雨濛濛。密遮远树苍茫外，暝拂长林杳霭中。

极浦征帆迷远近，荒溪流水乱西东。满怀清绝无尘思，几度看图兴不穷。
酬钟省元
释居简（宋代）

东华肥马尘，隽游浩如海。择交如观澜，涤濯百谷濑。

一瞬判清如，三舍避狷怪。膝耻望尘金，簪愧侧冠玳。

四三成朋曹，千百繁行辈。爬搔甚翎羽，嘲𠹗赴笼械。

弗与众接畛，亦复远分界。知音丈人后，有玉无善价。

哦诗山月倾，奏赋金马待。青钱不俟选，白眼又焉浼。

采笔虽暗投，雪曲获佳配。朋来得分赏，客去但独对。

鲜明云锦囊，名氏擅先载。坛想陶谢登，盟忆曹刘会。

所交贵同德，所赠胜杂佩。一夔未鸣韶，族庖已芒背。

悲凉吊楚骚，慨慷唁齐薤。宁方不为卿，至圆在其内。

圆方为时中，俱付形骸外。三千风月篇，纷纷课谁最。
哭马承之
司马光（宋代）

平生千里别，书问亦常来。
隼拂秋云击，鸾兼霏雾回。
曏无高世艺，安见出偷才。
有纸盈箱箧，扃封不忍开。
蓦山溪
陈济翁（宋代）

薰风时候。芍药披晴昼。天上玉阑干，展一枰、天家锦绣。汉宫唐殿。嫔御逞妖娆，飞燕女，太真妃，一样新妆就。

黄金捻线，色与红芳斗。谁把绛绡衣，误将他、胭脂渍透。晚风生处，襟袖卷浓香，持玉斝，秉纱笼，倚醉听更漏。
呻吟斋睡起五首呈世弼 其三
黄庭坚（宋代）

疏食吾犹饱，曲肱哦古今。酒倾因好事，弦绝为知音。

妒檗长春木，争巢喧暮禽。长怀阮校尉，北望首阳岑。
赋王立之承奉园亭 顿有亭
释道潜（宋代）

君家十亭观，棋置宛相望。是中富墨妙，伟哉苏与黄。
友人毛仲章文学弃诸生隐居自适铜梁张使君有真逸之目须予诗阐之因成短歌一首
王世贞（明代）

中丞积金倾五侯，有孙了不挂双眸。手携束书废箸出，日与西京数子游。

自言生命无贵格，半幅青衫消不得。但可人传毛氏诗，何须色喜庐江檄。

张卿采访过吴门，与生意气时相闻。手题真逸榜茅屋，又见华阳陶隐君。

老夫月旦落人口，那用区区寻敝帚。纵汝于名未尽忘，不在身前在身后。
点绛唇·仙子仙郎
佚名（宋代）

仙子仙郎，两情今是欢娱会。莲花池内。好个鸳鸯对。花自芳容，花自才华最。真佳配。荣华富贵。寿考千秋岁。
远游十首
韩元吉（宋代）

我行蓬莱巅，挽首见月窟。
谁言沧海深，涉之不濡袜。
頺波惊鱼龙。起舞相荡潏。
众真为一笑，黄雾生终阙。
独乘风中天，蹙踏波上月。
少年子
李白（唐代）

青云少年子，挟弹章台左。
鞍马四边开，突如流星过。
金丸落飞鸟，夜入琼楼卧。
夷齐是何人，独守西山饿。
品令（咏棋）
杨泽民（宋代）

日长风静。浓香在、珠帘花影。棋具对著明窗近。未排角势，鸦鹭先分阵。

双叠远山非有恨。正藏机休问。便如喝采争堂印。局番无定。有幸君须尽。
和王梅泉黄静斋载酒问花
牟巘（宋代）

逃疟形容兀似槎，谁寻独树老夫家。高人早擅无双誉，佳客争看第一花。

已为义尊成酩酊，更誇信笔写葩华。斑斓小草真儿戏，得借馀光亦所嘉。
满庭芳
陈瓘（宋代）

槁木形骸，浮云身世，一年两到京华。又还乘兴，闲看洛阳花。闻道鞓红最好，春归后、终委泥沙。忘言处，花开花谢，不似我生涯。
年华。留不住，饥餐困寝，触处为家。这一轮明月，本自无瑕。随分冬裘夏葛，都不会、赤水黄芽。谁知我，春风一拐，谈笑有丹砂。
赠王仲素寺丞（名景纯。）
苏轼（宋代）

养气如养儿，弃官如弃泥。
人皆笑子拙，事定竟谁迷。
归耕独患笑，问子何所赍。
尺宅足自庇，寸田有余畦。
明珠照短褐，陋室生虹霓。
虽无孔方兄，顾有法喜妻。
弹琴一长啸，不答阮与嵇。
曹南刘夫子，名与子政齐。
家有鸿宝书，不铸金褭蹄。
促膝问道要，遂蒙分刀圭。
不忍独不死，尺书肯见梯。
我生本强鄙，少以气自挤。
孤舟倒江河，赤手揽象犀。
年来稍自笑，留气下暖脐。
苦恨闻道晚，意象飒已凄。
空见孙思邈，区区赋病梨。
禅斋
张方平（宋代）

昔年曾见琅邪老，为说楞伽最上乘。顿悟红炉一点雪，忽惊闇室百千灯。

便超十地犹尘影，更透三关转葛藤。不住无为方自在，打除都尽即南能。
题蒋文肃画花卉卷
翁同和（清代）

矮纸曾题字数行，旁人怪我语苍凉。湖山自是幽人福，漫与前贤并较量。
泰清宫观云气烹茶放歌
黄合初（清代）

泰清仙界云轮囷，群峰滉洋悬无垠。呼朋拂袖历磴上，万象一白迷鸿钧。

麻姑池畔鸳鸯井，泉香而洌汲修绠。携来古鼎试烹茶，雀舌乳花泛清影。

我亦自信有仙缘，几番杖策来层巅。餐霞吸露润诗腑，吟破白云枕石眠。

挂瓢久熟胡麻饭，食之能令筋骨健。五体清凉百病除，何须八石经时炼。

白云涧内白云深，云静天青涧壑沈。茶罢天风吹飒飒，好听松梢万叶吟。
又用韵简朔斋
李曾伯（宋代）

霜透青棱暖弗回，冰侵鹤骨瘦於梅。
床头幸有溪藤制，唤起家僮亟展开。
梅花八首 其一
韩驹（宋代）

山居有幽事，小雪破梅心。的皪明阴壑，玲珑挂晚林。

吹香撩远兴，弄影慰孤斟。剩欲留长在，霜枝半不禁。
西湖春事五首 其四
周紫芝（宋代）

寒食人家画鼓挝，踏歌声里月生华。无人来祭皇妃墓，空唱吴王陌上花。
虞美人
周祖同（清代）

星星红吐疏灯穗，照见相思字。玉笙吹破嫩寒天，特地教人今夜、不成眠。

几年不向横塘去，都为春愁误。如今莫问宝钗楼，只有一重花片、一重愁。
仲春溪行即事
汪莘（宋代）

竹外夭桃分外明，一枝折得绕溪行。
春风谁道全无主，胡蝶飞来花上争。
百神觞祝歌为梁伯潜寿母
区怀瑞（明代）

崧台片片紫霞起，飞入沥湖醉湖水。金母龙车三万里，渴龙吸香霞觞里。

台边仙子冰雪姿，松花上下金屈卮。洞宫翠老祝融琯，双成舞曲王登吹。

人间亦有瑶池路，青鸟传书不足慕。煖烟萱迸吉祥春，宝林桂茁长生树。

桂丹萱碧自年年，石室閒居阅大千。未论百神聚环佩，且看莱子乐蹁跹。
夜闻邻管
刘商（唐代）

何事霜天月满空，鹂雏百啭向春风。

邻家思妇更长短，杨柳如丝在管中。
寄王长史
祖咏（唐代）

汝颍俱宿好，往来托层峦。终日何寂寞，绕篱生蕙兰。
竹溪评余近诗发药甚多次韵
刘克庄（宋代）

宾戏两翁迂阔甚，金章换得笠并簑。
君从老艾传衣钵，仆似元并耐捣磨。
岁晚石交惟竹伴，古来鼎味待梅和。
冻泥滑滑村居僻，今雨无人肯见过。
古兴十六首 其十四
沈辽（宋代）

我意不自适，何为浪多忧。草舍亦无事，浩如水中舟。

陵谷尚或迁，百年为谁侜。不作亦不止，生肇知吾优。
寄颖昌诸叔
吕本中（宋代）

身如许县老聋丞，心是江湖版下僧。万事聊凭曲肱梦，一尊时近短檠灯。

旧游可数终难又，恶况虽多不厌曾。尚忆少年情语否，夜窗相对发鬅鬙。
派派泉
陈岩（宋代）

水源同出万山头，上半支分各自流。
曲折绕从山下去，短莎随地弄轻柔。